Cine trage dintre noi în noi? Se întreabă Nicolae Negru în Ziarul Național. Înțelegând că integrarea noastră europeană nu poate fi oprită atâta timp cât majoritatea cetățenilor au încredere în Maia Sandu, Moscova mărește turațiile mașinii propagandistice și își intensifică atacurile asupra ei din toate direcțiile: dinspre blocul Pobeda, PSRM, PCRM etcetera, dinspre politicienii care se declară proeuropeni și unioniști, dar care preiau mesajele lui Șor, Dodon, Voronin. Unii dintre aceștia, s-a mai spus, cred că astfel vor atrage voturi de la Maia Sandu și PAS, dar riscă să provoace lehamite și să ajute Rusia. Pe alții însă îi putem suspecta de colaborare discretă cu serviciile ruse. Zilele trecute, un fost politician ce se dă drept adept „convins al valorilor europene”, care recunoaște necesitatea respectării „drepturilor omului”, apreciază „libertatea de exprimare”, își anunța prietenii că își dorește să avem un președinte care „să se consulte cu poporul în luarea deciziilor”, dar „nu așa” cum face actuala președintă, „prin referendumul-fantomă din toamnă”. Fără a rosti cuvântul boicot, stimatul (până acum) ex-ministru contribuie cum poate la boicotarea acestuia, în interesul Moscovei. El nu se obosește să explice de ce nu ar fi bun referendumul din 20 octombrie ca mijloc de consultare cu poporul, îi lipsesc argumentele necesare, se limitează doar la rolul de cârcotaș, dar venite de la o persoană cu autoritate cuvintele sale îi pot influența pe niște cetățeni zăpăciți, transmite Radio Chișinău.